Ön valószínűleg épp most ül le, hogy megnézze ezt a videót,
és hogy ülve maradjon néhány percig, amíg megnézi, az valószínűleg rendben is van.
De minél tovább tétlenkedik, teste annál nyugtalanabb lesz.
Alig várja, hogy felálljon
és járjon egyet.
Ez talán képtelenségnek tűnik.
Ugye szereti a testünk, ha üldögélünk?
Nem igazán.
Az biztos, hogy egy rövid üldögélés segít kiheverni az igénybevételt,
vagy összeszedni magunkat a torna után.
Mai életmódunk azonban jóval több ülésre késztet minket, mint helyváltoztatásra,
és testünk egyszerűen nem ilyen mozgásszegény életformára készült.
Épp ellenkezőleg,
az emberi test mozgásra lett teremtve,
és ennek bizonyítékai felépítésében is láthatók.
Több mint 360 ízületünk van és kb. 700 vázizmunk,
ezek könnyed, folyamatos mozgást tesznek lehetővé.
Kivételes testi felépítésünknek köszönhetően tudunk
felegyenesedni a gravitáció ellenében.
Mozgásunk biztosítja a megfelelő vérkeringést.
Idegsejtjeink számára is előnyös a mozgás, bőrünk pedig
rugalmassága révén követni képes testünk alakváltozásait a mozgás során.
Minden porcikánk fel van hát készülve, és várja hogy mozogjunk,
mi történik, ha mégsem tesszük?
Nézzük először a probléma gerincét, szó szerint is!
Gerincoszlopunk egy hosszú szerkezet,
amely csontokból és a köztük lévő porckorongokból áll.
Ízületek, izmok, szalagok tartják egyben,
amelyek a csontokhoz kapcsolódnak.
Gyakori, hogy görbe háttal és előre ejtett vállal ülünk --
ez a testtartás egyenetlenül terheli a gerincoszlopot.
Ettől egy idő után porckorongjaink elhasználódnak,
bizonyos szalagok és ízületek túlzott terhelést kapnak,
túl nagy súly jut az izmokra, és megnyújtja őket
hátunk görbületének megfelelően.
Ez a görnyedt tartás összenyomja a mellüreget ülés közben.
kevesebb helyet hagyva tágulni a tüdőnek légzéskor.
Ez azért baj, mert ideiglenesen korlátozza a tüdőt megtöltő, majd a véráramba kerülő
oxigén mennyiségét.
A váz körül izmok, idegek, artériák és vénák vannak,
ezek alkotják a test lágy szöveteit.
Az ülés ellapítja, összenyomja, tömöríti ezeket,
és az érzékenyebb szövetek ténylegesen megérzik a támadást.
Előfordult már önnel, hogy végtagjai elzsibbadtak vagy megdagadtak ülés közben?
A nyomás blokkolja
az idegeket és az ereket,
korlátozza az idegi ingerületvezetést, ami zsibbadást okoz,
csökkenti a vér áramlását végtagjainkban, amitől azok megdagadnak.
A hosszú ideig tartó ülés ideiglenesen deaktiválja a lipoprotein-lipázt,
azt a vérerek falában található speciális enzimet,
amely lebontja a zsírt a vérben,
tehát amikor ülünk, közel sem égetünk annyi zsírt, mint amikor mozgunk.
Milyen hatással van az aktivitás hiánya az agyra?
Általában azért ülünk le, hogy az agyunkat használjuk,
de paradox módon a hosszú ideig tartó üldögélés épp ez ellen hat.
Nyugalomban lassul vérkeringésünk
és csökken a tüdőn keresztül a véráramba kerülő oxigén mennyisége.
Agyunknak szüksége van mindkettőre a tiszta gondolkodáshoz,
tehát koncentrációnk szintje valószínűleg csökkenni fog,
ahogy agyunk aktivitása lassul.
Sajnos az üldögélésnek nem csak rövid távú kóros hatásai léteznek.
A legújabb tanulmányok szerint a hosszú ideig tartó üldögélés
összefüggésbe hozható a rák bizonyos fajtáival és a szívbetegséggel,
szerepe lehet a cukorbetegség, vese- és májproblémák kialakulásában.
Sőt, a kutatók kimutatták, hogy a korai halál 9%-áért
világszerte a mozgáshiány felelős.
Ez több mint 5 millió embert jelent évente.
Ami tehát ártatlan szokásnak tűnik,
valójában rongálja az egészséget.
De szerencsére van erre a veszélyre egy egyszerű és természetes megoldás.
Ha kénytelenek vagyunk ülni,
próbáljuk meg egyenes gerinccel, a hanyag tartás helyett!
Ha nem vagyunk helyünkhöz kötve,
próbáljunk járkálni többet,
esetleg beállítva valamit emlékeztetőül, hogy álljunk fel félóránként.
De leginkább, csak élvezzük, hogy testünk mozgásra lett teremtve, nem tunyaságra.
Mivel a videónak mindjárt vége, miért ne állnánk fel és nyújtóznánk egy nagyot?
Lepjük meg testünket egy kis sétával,
meg fogja hálálni később.